Man har i mange år kunnet netværke, men nu kan man også "netwalke". Netværksmøderne på gåben blev til, efter Lise Nordklitgaard i januar trådte ud af en virksomhed, som hun var partner i. Hun ville ikke bare sidde derhjemme, så derfor startede hun sammen med kæresten foreningen Netwalk. - Foreningen giver mulighed for at få reetableret noget netværk, få skabt nogle nye samarbejdsmuligheder, og derudover så får man mulighed for at se verden fra andre vinkler end ellers, siger stifter af Netwalk Lise Nordklitgaard. Trods for det dårlige vejr havde seks af foreningens 55 medlemmer snøret vandreskoene mandag eftermiddag. En af dem var Lisbet Krogh, som blev opsagt tilbage i december. - Når man, som mig, står i sådan en proces, hvor man ikke rigtigt ved, hvad der skal ske, så er det jo helt vildt fantastisk at høre andres historie om, hvordan de er kommet i gang som selvstændige, eller hvordan de har fundet deres næste job, siger hun. Torben Linnemand Nielsen, der arbejder i rejsebranchen, er også blevet ramt af coronaen. Det har betydet, at han ikke har haft nær så meget at lave som ellers. - Jeg trænger til at komme ud at møde nogle folk, så jeg kan holde hjernen i gang, fortæller han. Natur fremfor computerskærm Hvert møde varer i omegnen af en time, og undervejs skiftes der løbende gå-makker. Fælles for medlemmerne er, at de ikke er afskrækket af naturen og mødet ansigt til ansigt. - Vi har hele kropssproget og mimikken med, og vi får folks historier på en anden måde, end vi ville gøre på skærmen. Det giver bare et eller andet at gå sammen, siger Lisbet Krogh, inden Lise Nordklitgaard følger op. - Man kan bedre mærke energien. Du kan bedre høre, hvad den anden siger, og du får sådan en anden fortrolighed. Netwalk har to ugentlige gåture, og der er plads til mere end dagens seks deltagere. Myndighedernes nuværende restriktioner betyder nemlig, at idrætsklubber og foreninger må samles op til 50 personer ved udendørs aktiviteter. Se indslaget her:

Referat:
De fleste kender til udtrykket at netværke. Udtrykket 'Netwalking' er nok mere ukendt for mange. Hos foreningen Netwalk deles der erfaringer og skabes forbindelser,  men det foregår i det fri og med vandreskoene på.